
Az olvasóhoz

Amikor Carter kapitány különös kéziratát könyvalakban közlöm, talán nem lesz érdektelen, ha erről a nevezetes egyéniségről néhány szóval megemlékezem.

Carter kapitánnyal legelőször akkor találkoztam, amikor közvetlenül a polgárháború kitörése előtt a kapitány néhány hónapig ott tartózkodott apám virginiai házában. Akkor még csak öt éves gyermek voltam, de azért jól emlékszem arra a magas, sötét, de szelídarcú és atlétatermetű férfira, akit én Jack bácsinak hívtam.

Mintha mindig nevetne, olyan volt az az ember. Kedves jópajtása tudott lenni a játszadozó kicsinyeknek, de a mindkét nembeli felnőttek szórakozásaiban is mindig a legnagyobb szívélyességgel vett részt. Néha órák hosszat üldögélt és szórakoztatta nagyanyámat azokkal a különös és vad történetekkel, amelyeket a világ minden zugán keresztül-kasul bolyongva átélt. Mindnyájan szerettük és rabszolgáink szinte áhítattal néztek arra a helyre, ahova az ő lába lépett.

Gyönyörű, ritka példánya volt az igazi férfiasságnak. Hat lábnál jó két hüvelykkel magasabb, széles- vállú, keskenycsípőjű férfi és edzett katona volt. Arcvonásai szabályosak és határozottak, haja fekete és rövidre nyírott; szemei acélszürkék, derék és határozott jellemet kifejezők, tele tűzzel és akaraterővel. Modora kifogástalan volt, finom magatartása pedig a délvidéki gentleman legelőkelőbb típusára vallott.

Lovas bravúrjai főleg vadászatokon csodásak voltak és a kitűnő lovasoknak ebben a hazájában is feltűnést keltettek. Gyakran hallottam, hogyan korholta őt apám szilaj nemtörődömsége miatt, de ő csak nevetett és azt felelte, hogy olyan ló még nem született a világra, amelyikről ő úgy eshetnék le, hogy a nyakát törje.

A háború kitörésekor bevonult s én vagy tizenöt tizenhat évig nem láttam többé. Amikor aztán minden bejelentés nélkül, váratlanul visszatért, meglepetéssel vettem észre, hogy semmivel se lett öregebb és egyébként sem változott meg. Mások társaságában most is ugyanaz a tréfás, vidám pajtás volt, akinek azelőtt ismertük. De amikor azt hitte, hogy egyedül van, olyankor láttam, hogy órákig bámul maga elé s arcáról lerí a vágyódó sóvárgás és a reménytelen szenvedés. így ült ott éjszakáról-éjszakára s nézett fel az égre, de hogy hova, azt csak akkor tudtam meg, amikor évek múlva elolvastam a kéziratát.

Nekünk azt mesélte, hogy kevéssel a háború után Arizonában bányászszerencséje akadt. S hogy valóban lehettek sikerei, következtettük abból is, hogy korlátlan mennyiségű pénzzel rendelkezett. De, hogy amaz évek folyamán mi történt vele, az iránt nagyon tartózkodó volt, arról egyáltalán nem szeretett beszélni.

Körülbelül egy esztendőt töltött közöttünk, aztán New Yorkba ment. A Hudson-folyó mentén vásárolt magának egy kis telket, ahol a new yorki vásár alkalmából évente egyszer meg szoktam látogatni. Nekem és apámnak ugyanis akkoriban egy sereg mindenféle üzletünk és elintézni valónk volt Virginiában. Carter kapitány csinos kis háza ott állt a folyóra hajló meredek parton. Legutóbbi látogatásomkor, 1885 telén észrevettem, hogy a kapitány nagyon el van foglalva írásaival, - ma már tudom, ezzel a kézirattal.

Ekkoriban azt mondta nekem, hogy amennyiben valami baj érné, szeretné, ha vagyonát én gondoznám. Át is adta a dolgozószobája széfje egyik fiókkulcsát azzal, hogy ott majd megtalálom a végrendeletét és néhány személyi intézkedését. Egyúttal lelkemre kötötte, hogy utasításait a legnagyobb gonddal és pontossággal hajtsam végre.

Amikor nyugovóra tértem, ablakomból láttam, hogy a kapitány a Hudson fölé kiugró meredek parton ott áll a holdfényiben s karjait az ég felé tárja, mintha könyörögne. Azt hittem akkor, hogy imádkozik, bár sohase tartottam valami különösen jámbor embernek.

Hónapokkal azután, hogy utolsó látogatásomról hazatértem, gondolom 1886 március elsején, táviratot kaptam tőle, amelyben magához hívott. A Carterek ifjabb nemzedékéből mindig én voltam a kedvence s siettem kívánságának eleget tenni.

A kis állomáson, amely egy mérföldnyire volt lakásától, 1886 március negyedikén érkeztem. A kocsis, amikor szóltam neki, hogy hajtson velem Carter kapitány házához, azt válaszolta, hogy amennyiben a kapitány barátja volnék, bizony nagyon szomorú hírt mondhat róla, mert azt ma -kora hajnalban holtan találta a szomszédos birtok éjjeli őre.

Ez a hír bizonyos oknál fogva engem nem lepett meg, de azért, amily gyorsan csak bírtam, siettem a kapitány lakására, hogy holtteste és ügyei körül intézkedjem.

Az éjjeli őrt a helybeli rendőrfőnökkel és egy sereg szájtátóival együtt már ott találtam a kapitány kis dolgozószobájában. Az őr néhány szóval elmondta, hogyan fedezte fel a holttestet, amely szerinte még egészen meleg volt, amikor rátalált. Ott feküdt a halott, úgymond, a parton, hosszában elterülve a hóban, a karjait feje fölé tartva. S amikor az őr megmutatta nekem azt a helyet, eszembe ötlött, hogy ez a hely volt az, ahol őt régebben éjjelenként láttam, ahogy ott áll és kezeit könyörgésszerűen az ég felé tárja.

Az erőszaknak semmi nyoma se volt testén s a halottkém egy helybeli orvos segédlete mellett gyorsan megállapította, hogy halálát szívszélhűdés okozta. Amikor magamra maradtam dolgozószobájában, kinyitottam a széfet és kivettem annak a fióknak a tartalmát, melyben mint jelezte, utasításait megtalálom. Ezek az utasítások bizony részben igen különösek voltak, de én mindegyiket a legapróbb részletekig teljesítettem, amily hűségesen csak lehetett.

Úgy intézkedett, hogy tetemét bebalzsamozás nélkül vigyem el Virginiába és helyezzem el nyitott koporsóban abban a sírboltban, amelyet ő maga előzetesen készített és amely, mint később rájöttem, jól volt szellőztetve. Utasításaiban lelkemre kötötte, hogy személyesen nézzek utána mindennek s hogy minden rendelkezését pontosan úgy hajtsam végre, ahogy ő előírta, - ha szükséges, akár titokban is.

Vagyonáról úgy rendelkezett, hogy huszonöt éven át engem illet minden jövedelme, amikor aztán a tőke is az enyém lesz. A továbbiakban pedig erről a kéziratról intézkedett olyképpen, hogy ahogy találtam, azon mód lepecsételve és olvasatlanul őrizzem meg tizenegy évig, a tartalmát pedig csak huszonegy évvel a halála után tegyem közé.

A sírbolt körül, amelyben teste ma is pihen, különös jelenség az, hogy annak ajtaja hatalmas, aranyos fedelű patentzárral van ellátva, amelyet csakis belülről lehet kinyitni.

Őszinte tisztelettel,
Edgar Rice Burroughs.


1.
ARIZONA HEGYEI KÖZT

Nagyon öreg vagyok. Hogy milyen idős, nem is tudom. Talán százéves, talán több, de hogy mennyi, nem tudom, mert sohasem úgy fejlődtem, ahogy mások és nem emlékszem valamilyen gyermekkoromra. Amennyire vissza tudóik gondolni, mindig férfi voltam, harminc év körüli férfi. Ma is olyan vagyok, mint negyven évvel ezelőtt vagy még régebben és mégis úgy érzem, hogy örökké nem élhetek s egy napon igazi halállal fogok meghalni, amelyből nincs többé feltámadás. Nem látom ugyan be, miért féljek a haláltól én, aki már kétszer haltam meg és még mindig élek. De én mégis épp úgy rettegek tőle, mint bárki más, aki még nem halt meg. Azt hiszem, ez az állandó rettegés okozza csak, hogy halálom bekövetkezéséről annyira meg vagyok győződve.

És e meggyőződés miatt határoztam el, hogy megírom életem és halálom érdekes periódusainak ezt a történetét. A jelenségeket megmagyarázni nem tudom. Én itt legfeljebb csak annyit tehetek, hogy az egyszerű katona szavaival elmondom azokat a különös eseményeket, amelyek az alatt a tíz év alatt történtek vélem, amíg halott tetemem ott pihent észrevétlenül egy arizonai barlangban.

Ezt a történetet senkinek se meséltem még el s ezt a kéziratot halandó nem is fogja látni addig, míg csak el nem költöztem az örökkévalóságba. Tisztában vagyok vele, hogy az átlagos emberi ész sohasem fogja elhinni azt, amit nem tud megérteni. De azért nem szeretném, ha a nyilvánosság, a sajtó és a szószék pellengérre állítanának és kolosszális hazudozónak minősítenének azért, amiért egyszerűen elmondom azokat az igazságokat, amelyeket egykor a tudomány fog igazolni. Azok az eredmények, amiket én a Marson elértem s azok az ismeretek, amiket ezekben a feljegyzésekben közölhetek, egy későbbi korban talán közelebb fognak vinni bennünket testvérbolygónk, a Mars titkainak megértéséhez. Olyan titkok megértéséhez, amelyek az olvasó számára még titkok, de az én szemem-ben már nem azok.

Nevem John Carter, bár inkább a „virginiai Jack Carter kapitány" néven ismernek. A polgárháború végén birtokosa voltam néhány százezer „szövetségi" dollárnak és lovaskapitányi rangnak egy olyan hadseregben, amely többé nem létezett. Szolgája voltam egy államnak, amely a Dél reményeivel együtt megszűnt. Gazdátlanul, pénztelenül, csak a legszükségesebb útravalóval és fegyverrel ellátva, elhatároztam, hogy utamat délnyugatnak veszem és mint aranyásó újból megkísérlem visszaszerezni elveszett vagyonomat.

Körülbelül egy esztendőt töltöttem ott egy másik szövetséges kapitánynak, James K. Powell of Richmondnak társaságában. Igen nagy szerencsénk volt, mert 1865 késő telén sok nehézség és nélkülözés árán olyan hatalmas aranytermő kvarcérre bukkantunk, amilyenre legmerészebb álmainkban se gondoltunk. Powell, aki szakképzett bányamérnök volt, megállapította, hogy rövid három hónap alatt több mint egymillió dollár értékű aranyércet hozhatunk felszínre.

Mivel csak kezdetleges felszereléssel rendelkeztünk, abban állapodtunk meg, hogy egyikünk visszamegy a civilizált világba, megvásárolja a szükséges gépeket s aztán visszatér egy sereg emberrel, akik értenek a bányamunkához.

Miután Powell egyrészt ismerte a vidéket, másrészt a bányászat technikai követelményeivel is tisztában volt, elhatároztuk, hogy legjobb lesz, ha ő vállalkozik az útra. Ama távolabbi lehetőséggel szemben pedig, hogy valami kóbor szerencsevadászok esetleg megelőznek bennünket, megegyeztünk, hogy terveinket titokban fogom tartani.

1866 március harmadikén két öszvérünkre felcsomagoltuk az útravalót, mire Powell búcsút véve tőlem, nyeregbe szállt s a hegyoldalon le, a völgy felé indult, amelyen át útjának első állomása vezetett.

Powell elutazásának reggele, mint majdnem minden reggel Arizonában, szép és derűs volt. Jól láthattam őt és apró málhás állatait, amint a hegyoldalon a völgy felé bandukoltak. A reggel folyamán futólag ismételten szemembe tűntek, valahányszor egy-egy sziklacsúcson felbukkantak, vagy befordultak a fennsíkra. Utoljára három órakor láttam Powellt, amint a völgy túlsó szélén eltűnt a hegyláncolat árnyékában.

Vagy fél óra múlva véletlenül lepillantottam a völgybe s meglepődve vettem észre három apró pontot azon a helyen, ahol barátomat és két málhás állatját legutoljára láttam. Nem vagyok barátja a haszontalan sopánkodásnak, de minél inkább igyekeztem megnyugtatni magamat: hogy Powell körül minden rendben van és hogy azok a pontok, amiket a nyomában láttam, bizonyára antilopok vagy vadlovak, - a magam megnyugtatása annál kevésbé sikerült.

Amióta erre a területre léptünk, soha nem láttunk egy ellenséges indiánt se. Teljesen gondtalanok voltunk tehát és csak mosolyogtunk azokon a meséken, amelyek arról szóltak, hogy ezek a gonosz martalócok milyen tömegesen cserkésznek errefelé folytonosan nyomok után s hogy mennyire szeretnek gyönyörködni azoknak a fehér embereknek a halálkínjaiban, akik irgalmatlan karmaik közé kerültek. Tudtam, hogy Powell jól van felfegyverkezve és egyébként is tapasztalt indiánvadász. De jómagam is négy évig éltem és harcoltam északon a sziú-indiánok között és így tisztában voltam azzal, hogy neki egymagának bizony gyenge kilátásai vannak egy sereg ravasz cserkésző apaccsal szemben. Végre is nem bírtam tovább a tépelődést s két Colt-revolverrel s egy karabéllyal felfegyverkezve, két öv töltényt magamhoz vettem, aztán nyeregbe kaptam és indultam lefelé a Powell által reggel hagyott nyomokon.

Mihelyt némileg sík területre jutottam, vágtatásra ösztönöztem lovamat s ahol a terep csak megengedte, folytattam tovább, mígnem közel szürkület előtt felfedeztem azt a helyet, ahol Powell nyomaihoz mások csatlakoztok: három patkolatlan póni nyoma volt, amelyek vágtatva haladtak.

Gyorsan iparkodtam előre, mígnem a sötétség be álltával kénytelen voltam bevárni a hold fölkeltét. Volt alkalmam eltöprengeni azon, mi értelme van utamnak? Talán, mint valami ideges vénasszony, csak képzelődtem lehetetlen veszedelmekről s lesz mit nevetnünk aggodalmaimon, ha majd Powellre ráakadok. Azonban nem vagyok érzelgésre hajlamos és világéletemben más nem lebegett a szemem előtt, mint eleget tenni a kötelességérzésnek, bármi lesz is a következménye. Ennek köszönhetem azokat a kitüntetéseket, amelyeket három köztársaság juttatott nekem, továbbá egy hatalmas öreg császár és több kisebb király barátságát és rendjeleit, akiknek szolgálatában kardom nem egyszer vértől ázott.

Úgy kilenc óra tájiban a hold már eléggé magasan állott s én könnyedén folytathattam utamat. Gyors iramban, helyenként sebes vágtatásban követhettem a nyomokat, mígnem éjfél tájban elértem azt a vízmosást, ahol Powell táborozni szándékozott. Váratlanul értem erre a helyre, de teljesen elhagyatottnak találtam és semmi se jelezte, hogy ott nem régiben táboroztak.

Meglepődve láttam, hogy az üldöző lovasok nyomai - mert most már meg voltam győződve, hogy csakis erről lehet szó - követték Powellét egész a vízmosásig. És mindig ugyanolyan tempóban haladtak, mint Powell.

Most már biztos voltam benne: ezek cserkésző apacsok, akik Powellt akarják élve elcsípni, hogy gyönyörködhessenek kínjaiban. A legvadabb sebességre nógattam tehát lovamat, minden áron remélve, hátha találkozhatnám a vörös gazemberekkel, mielőtt még Powellt megtámadták.

További tépelődésemnek véget vetett a messze távolból felhangzó két lövésnek gyönge visszhangja. Tudtam, ha valaha, hát most van Powellnek szüksége rám s kényszerítettem lovamat, hogy a lehető legnagyobb sebességgel rohanjon fölfelé a keskeny, meredek lejtőn.

Talán egy mérföldnél valamivel tovább rohantam így előre anélkül, hogy újabb neszt hallottam volna, amikor az út hirtelen keskeny, nyílt fennsíkba torkollott bele, közel a lejtő csúcsához. Kiugró, szűk ösvényen haladtam keresztül, mielőtt befordultam a fennsíkra, ahol az elém táruló látvány borzalommal és félelemmel töltött el.

Ez a kis sík földsáv ugyanis csakúgy hemzsegett az indiánoktól. A tábor közepe táján vagy félezer vörös harcos szorongott valami tárgy körül. Figyelmük oly élénken összpontosult erre a tárgyra, hogy engem észre se vettek. Én tehát könnyen visszahúzódhattam volna a szűk ösvény mélyedésedbe és teljes biztonsággal elmenekülhettem volna. De az a tény, hogy ez a gondolat csak másnap jutott eszembe, megfoszt attól a jogtól, hogy hősiességet vindikáljak magamnak, - amire különben ennek az epizódnak az elbeszélése könnyen feljogosíthatna.

Nem hinném, hogy olyan fából volnék faragva, minőből a hősök. Mert ama sok száz alkalom közül, amikor saját elhatározásomból szemtől-szembe álltam a halállal, - úgy emlékszem, egyetlenegyszer se gondoltam még órák múlva se más lehetséges lépésre, mint amit tényleg megtettem. Az én elmém nyilván úgy van berendezve, hogy ösztönösen rákényszerülök a kötelesség útjára anélkül, hogy unalmas agyfolyamatokhoz kellene folyamodnom. Bármint áll is a dolog, sohasem bántam meg, hogy a gyávaságot nem nekem találták ki.

Ezúttal természetesen biztos voltam arról, hogy Powell áll az érdeklődés középpontjában. De hogy előbb gondolkoztam-e, avagy cselekedtem azt nem tudom. Csak azt tudom, hogy egy pillanattal azután, hogy az a látvány a szemembe tűnt, kirántottam revolvereimet és rávetettem magamat a harcosok egész seregére. Közben gyors egymásutánban lövöldöztem s torkom szakadtából kiáltoztam. Ennél jobb taktikát magányos támadó létemre nem is választhattam volna. A vörösök ugyanis hirtelen meglepetésükben azt hívén, hogy legalább is egy ezred katonaság rontott rájuk, megfordultak és minden irányban szétszaladtak íjuk, nyilaik és puskájuk után.

A látvány, amely gyors menekülésük után elém tárult, bámulattal és haraggal töltött el. Az arizonai hold ezüstös fényében ott feküdt Powell holtteste, szinte teletűzdelve a banditák ellenséges nyilaival. Hogy élet már nincs benne, erről az első szempillantásra meg voltam győződve. De amennyire őt magát szerettem volna megmenteni a haláltól, éppúgy szerettem volna, ha holttestét sem csonkítják meg apacs-kezek.

Közelébe lovagolva lehajoltam a nyeregből és a töltényövénél megragadva felhúztam lovam hátára. Egy tekintet hátra felé meggyőzött arról, hogy visszatérni azon az úton, amelyen jöttem, sokkal kockázatosabb volna, mint előre haladni a fennsíkon keresztül. Ezért hát megsarkantyúztam szegény lovamat s nekivágtam a szűk bejáratnak, amely a síkság távoli szélén a szemembe ötlött.

Köziben az indiánok rájöttek, hogy csak egyedül vagyok, mire a szitkok, a nyilaik és a golyók záporát zúdították rám. De az a körülmény, hogy holdfényinél valamit eltalálni, főleg szitkokkal, nehéz dolog; továbbá, hogy véletlen és hirtelen megjelenésemmel zavarba ejtettem őket és végül, hogy kissé gyorsan mozgó célpont voltam: megmentett ellenségeim golyózáporától. így aztán sikerült beérnem a környező ormok árnyékába, mielőtt még rendszeres üldözésbe kezdhettek volna.

Az útirányt lovam ösztönére bíztam, mert úgy éreztem, hogy a bejáróhoz vezető utat talán még nála is nehezebben tudnám megtalálni. így történt, hogy lovam rátért egy szűk ösvényre, amely a hegyláncolat tetejére vezetett, nem pedig a bejáróhoz, amely, mint gondoltam, a völgybe visz és a szabadságot jelentené. Mindazáltal valószínű, hogy ennek a ténynek köszönöm életemet és azokat a csodás tapasztalatokat és kalandokat, amelyeken a következő tíz év folyamán keresztülmentem.

Hogy helytelen irányiban haladok, azt akkor tudtam meg először, amikor egyszerre csak az üldöző vadak ordítozása messze tőlem, balra, egyre gyengébben és gyengébben hallatszott. Ekkor tudtam, hogy a fennsík szélén a szakadozott sziklaalakulattól balra tértek s hogy attól az iránytól jobbra esik az a hely, ahova lovam engem a Powell holttestével együtt elszállított.

Egy kis sík magaslaton, amely alant és balra kilátást nyújtott, megállítottam lovamat és láttam, amint az üldöző vadak csapata egy szomszédos hegyorom teteje körül eltűnik.

Biztosra vettem, hogy az indiánok hamarosan rá fognak jönni tévedésükre és mihelyt felfedezik nyomomat, ismét a helyes irányban fognak keresni.

Nem messzire haladtam előre, amikor a kitűnő ösvénynek tetsző út egy magas szikla homlokzatához vitt föl. Egyenes út volt, elég széles és felfelé vezetett abba az irányba, ahová eljutni igyekeztem. Jobb oldalt tőlem több száz láb magasságra emelkedett a szikla, balra pedig egyenletes és majdnem függőleges kiugró hajolt egy sziklás mélyút széléhez.

Talán vagy száz yardnyira követtem az utat, amikor hirtelen jobbra kellett fordulnom s egy tágas barlang szája elé érkeztem. A barlang nyílása körülbelül négy láb magas és három-négy láb széles volt s enné! a bejárónál az út véget ért.

Kora hajnalban volt még s - ami bájos sajátsága Arizonáinak - hirtelen, majdnem minden átmenet nélkül világos lett. Leszállva lovamról, Powellt letettem a földre, de a legaprólékosabb vizsgálódással sem fedeztem fel rajta az életnek legkisebb szikráját se. Tábori palackomból vizet szorítottam merev ajkai közé, arcát megnedvesítettem, kezeit dörzsöltem s vagy egy óráig folyton dolgoztam rajta, bár tudtam, hogy már nem él. Nagyon szerettem Powellt. Minden tekintetben igazi férfi volt, művelt délvidéki gentleman, derék és hűséges jóbarát. A legnagyobb fájdalom fogott el, amikor végre is abba kellett hagynom erőszakos élesztési kísérleteimet.

Ott hagyva Powell holttestét, ahol volt: a barlang előtt, magam bemásztam a barlangba, hogy átkutassam. Tágas helyiségben találtam magamat, lehetett úgy száz láb átmérőjű és vagy harminc-negyven láb magas. A földje egyenletes és elég jókarban volt s egyéb jelek is arra vallottak, hogy ebben a barlangban valamikor emberek lakhattak. A barlang hátsó része oly sötét árnyékba borult, hogy nem láthattam, nyílnak-e onnan egyéb helyiségek vagy se.

Ahogy folytattam a kutatást, az az érzésem támadt, hogy kellemes bágyadtság lep meg, amit a hosszú és kemény lovaglás okozta fáradtságnak, valamint üldöztetésem és küzdelmeim természetes reakciójának tulajdonítottam. Jelenlegi helyemen úgy éreztem, meglehetősen biztonságban vagyok, mert tudtam, hogy a barlanghoz vezető utat akár száz ellenség ellen egy ember is megvédelmezheti.

Csakhamar annyira erőt vett rajtam a bágyadtság, hogy erőnek-erejével szerettem volna ledőlni egy kis pihenőre. De tudtam, hogy nem tehetem, ment az biztos halált jelentene vörös barátaim kezeitől, akik minden pillanatban rám törhetnek. Oda akartam vonszolni magamat a barlang szájához, de csak támolyogva értem oldalfalához és lecsúsztam róla a földre...


2.
MENEKÜLÉS A HALÁLBÓL

Édes álom érzése kezdett elhatalmasodni rajtam. Izmaim elzsibbadtak és már azon a ponton voltam, hogy mély álomba merülök, amikor közeledő lovak zaja ütötte meg fülemet. Igyekeztem talpra állni, de borzadva éreztem, hogy izmaim nem engedelmeskedtek akaratomnak. Teljesen ébren voltam, de nem bírtam egy izmomat se mozgatni, mintha kővé váltam volna. Most vettem észre első ízben, hogy finom gőz tölti be a barlangot. Egészen finom pára, amely csak a világosságra néző kijárat felé volt észrevehető. Kissé csípős szag is érte orrcimpáimat, amiből arra következtettem, hogy valami mérges gáz lephetett meg. De hogy miért vagyok eszméletnél, holott mozogni nem tudok, arról fogalmam se volt.

Arccal a barlang szája felé fordulva megpillantottam azt a kis útrészletet, amely a barlang és a közelébe eső sziklakanyarodó között terült el. Egyszerre a közeledő lovak zaja megszűnt s én úgy éreztem, hogy az élő síromhoz vezető kis útvonalon felém lopóddzanak az indiánok. Emlékszem, akkor arra gondoltam, nem sokat fognak velem teketóriázni. Semmi kedvem se volt ugyanis hosszasan eltöprengeni azon, mi mindent fognak majd velem csinálni, ha arra kedvük szottyan.

Nem soká kellett várakoznom, amikor elfojtott hangok figyelmeztettek a közelségükre. Majd egy hadisipkás, festékcsíkos arc tűnt fel óvatosan a sziklapárkány körül és egy vad szempár meredt rám. Hogy azok a szemek a barlang félhomályában is láthattak engem, abban biztos voltam, mert a barlang száján keresztül rám vetődött a kora reggeli nap teljes fénye.

De a fickó ahelyett, hogy közeledett volna, csak állt és bámult. A szemei kimeredtek, az álla leesett. Aztán láthatóvá vált egy második vad arc, majd egy harmadik, egy negyedik és egy ötödik; társaik vállain keresztül nyújtogatták a nyakukat, mert a keskeny úton nem tudtak eléjük kerülni. Mindegyik arcon félelem és borzadály tükröződött. De hogy miért, nem tudtam és nem értettem meg, csak tíz év múlva. Hogy azokon kívül, akik engem néztek, más banditák is vannak még kint, abból sejtettem, hogy a vezetők a suttogva ejtett szavakat tovább adták a mögöttük állóknak.

Hirtelen halk, de azért határozott, sóhaj szerű nesz tört elő a barlang mélyéből. Amikor ez a hang az indiánok füléhez ért, megfordultak és hanyatt-homlok futásnak eredtek. A háttérből előtörő láthatatlan valami elől oly vad igyekezettel menekültek, hogy egyikük lebukott a párkányról, fejjel lefelé a sziklákra. Vad ordításuk még egy ideig visszhangzott a sziklákon, aztán csendes lett minden.

Az indiánokat elriasztó nesz nem ismétlődött meg, de elég ok volt arra, hogy elgondolkozzam azokon a várható borzalmakon, amelyek a sötét háttérből leselkednek rám. A félelem relatív fogalom. Akkori érzéseimet is csak úgy tudom mérni, ha számba veszem, hogy veszély idején milyen érzéseim voltak mostani helyzetemet megelőzőleg és milyeneken mentem keresztül azóta. Annyit szégyen nélkül mondhatok, hogy ha azok az érzések, amiket én most ezalatt a néhány perc alatt átéltem, - a félelem voltak, akkor Isten legyen irgalmas a gyávának, mert a gyávaság bizonyára önmagában hordja bűnhődését.

Ha az ember bénaságra van kárhoztatva, amikor hátulról valami olyan rettenetes ismeretlen veszedelem leselkedik rá, amelynek még a puszta hangjától is a vad apacs harcosok eszeveszett futásnak erednek, akár a birkanyáj egy sereg farkas elől: ennél nagyobb félelem nem létezhetik olyan férfi számára, aki valamikor hatalmas fizikuma teljes energiájával szokott küzdeni életéért.

Többször azt hittem, gyenge neszt hallok a hátam mögött, mintha óvatosan felém kúszna valaki. Aztán megint csend lett s én továbbra is zavartalanul gondolkozhattam helyzetemről. Bénultságom okát csak homályosan sejtettem s egyetlen reményem az volt, hogy éppoly gyorsan el fog múlni, mint ahogy rám jött.

Késő este a lovam, amely megeresztett kantárral ott álldogált a barlang előtt, lassan lefelé indult az ösvényen. Nyilván táplálék és víz után nézett. Én tehát magamra maradtam a titokzatos ismeretlen valaminek és barátom holttestének a társaságában, amely még mindig ott feküdt velem szemben a bejárat előtt, ahová reggel letettem.

Ettől kezdve körülbelül élfélig csend borult mindenre, a halál csendje. Aztán egyszerre ismét a reggeli sóhajszerű nesz érte ijedt fülemet és a sötét háttérből ismét mozgás zaja hallatszott: különös zizegés, mint lehulló levelek zöreje. Ez a nesz amúgy is túlerőltetett idegeimnek szinte elviselhetetlen volt s én emberfölötti erővel igyekeztem szabadulni béklyóimból. Az értelem, az akarat és az idegek kísérlete volt ez, de nem az izmoké, mert nem csak hogy a testemet, de még a kisujjamat se tudtam mozgatni, olyan gyenge voltam. Aztán élesen csattant valami. Egy pillanatig úgy éreztem magamat, mintha tengeri betegség környékezne. Mint acéldrót pattanása, olyasféle éles zaj hallatszott. Én pedig háttal a barlang falának támaszkodva álltam és bámultam ismeretlen ellenségem felé.

Aztán a hold fénye elárasztotta a barlangot és én ott láttam a földön elterülni saját testemet. Mintha mindig ott feküdtem volna, szemeimet az útra meresztettem, karjaim bágyadtan lelógtak. Megdöbbenve néztem a földön fekvő élettelen tetememre, majd élő önmagamra: ott felöltözve feküdtem, itt pedig anyaszült meztelenül álltam.

Oly hirtelen és váratlan volt mindez, hogy egy pillanatig nem gondoltam másra, csak különös átalakulásomra. Első gondolatom volt: hát ez volna a halál? Hát csakugyan örökre átköltöztem volna a másvilágra? De ezt mégse tudtam egészen elhinni, mert szinte éreztem, hogyan verődik oda szívem a bordáimhoz azon való nagy erőlködésemben, hogy a bénító érzéketlenségtől megszabaduljak. Röviden, gyorsan zihálva lélegzettem s testem minden pórusából hideg verejték gyöngyözött. De amikor ősi szokás szerint a karomba csíptem, éreztem, hogy mégis valami más vagyok és nem szellem.

A barlang mélyéről előtörő titokzatos sóhaj meg-ismétlődése hirtelen újból visszaadott közvetlen környezetemnek. De ahogy voltam: meztelenül és fegyvertelenül, semmi kedvem se volt szembeszállni a láthatatlan veszedelemmel.

Revolvereim élettelen testemhez voltak szíjazva, de valami érthetetlen okból képtelen voltam hozzájuk nyúlni. A karabélyom is tokostól oda volt szíjazva a nyereghez s mert a lovam elment, teljesen védtelenül maradtam. Nem volt más választásom, mint menekülni. Elhatározásomat tetté érlelte annak a zizegő nesznek a megismétlődése, amelyet a barlang sötétségében, no meg felcsigázott képzeletemben az a valami okozott, ami - úgy éreztem - lassan felém tart.

A kísértésnek, hogy ettől a borzalmas helytől szabaduljak, nem bírtam tovább ellenállni. A barlang nyílásán keresztül hirtelen kiugrottam a szép arizonai éjszaka csillagos égboltja alá.

A barlang előtti friss, csípős hegyi levegő, mint igazi életerő hatott rám s úgy éreztem, új élet és bátorság költözik belém. Aztán az út szélén megpihenve, korholtam magamat olyasmiért, ami ma már egészen jogosulatlan szemrehányásnak látszik előttem. Megállapítottam, hogy óráikon át feküdtem tehetetlenül a barlangban, bár semmi bajom sem történt. A logikus és világos gondolkozásnál jobb belátásom megérttette velem, hogy az általam hallott nesz csakis természetes okból keletkezhetett. Talán a barlang fekvése olyan volt, hogy gyenge légáram okozta azt a neszt, amit hallottam.

Elhatároztam, hogy utána járok a dolognak. Előbb azonban felemeltem a fejemet, hadd teljék meg tüdőm a hegyek tiszta, éltető éjjeli levegőjével. S ahogy így álltam, ott láttam messze alattam elterülni a sziklás hegyi utat s a kaktuszokkal beültetett gyönyörű síkságot, amelyet a holdvilág szelíd fényének és csodás bájának varázsával árasztott el. Kevés olyan csodája van a Nyugatnak, mint Arizona holdvilágos tájainak szépségei: ezüstös hegyek a távolban, különös fények és árnyékok a magaslatokon és mélységekben. A merev, de remek kaktuszok groteszk vonalai éppoly elbűvölő, mint megható képet alkotnak.

Mintha első ízben bontakoznék ki szemeink előtt valamely halott és rég elfeledett világ, annyira különbözik ez a táj a föld bármely más helyének látásától. S ahogy így elgondolkozva álltam, szemeimet a tájról az égbolt felé irányítottam, ahol a csillagok miriádjai borultak pompás és méltó mennyezetként a földi látvány csodáira.

És tekintetemet egyszerre csak egy nagy vörös csillag vonta magára a távoli láthatár szélén. Ahogy rábámultam, éreztem lenyűgöző varázsát. A Mars volt az, a hadisten csillaga, amely rám, harcosra, mindig ellenállhatatlan varázst gyakorolt. S amint akkor ama késő éjjeli órában felbámultam rá, olyan érzésem volt, mintha valami a mérhetetlen űrön át hívna, vonzana, csalogatna magához, akár a mágnes a vasdarabot.

Nem bírtam magammal, oly nagy volt a vágyódásom. Szemeimet behunyva, hivatásom istene felé tártam karjaimat. Aztán éreztem, hogy a gondolat gyorsaságával repülök keresztül az űrnek úttalan mérhetetlenségén. Az elképzelhető legnagyobb hideg és a teljes sötétség pillanata volt ez.


3.
MEGÉRKEZÉSEM A MARSRA

Valami különös, barátságtalan vidéken nyitottam ki a szememet. Tudtam, hogy a Marson vagyok. Nem kellett kérdeznem önmagámtól, hogy ébren vagyok-e, vagy álmodom. Ébren voltam, nem volt szükség, hogy megcsípjem a karomat. Belső tudatom éppoly pontosan megsúgta nekem, hogy a Marson vagyok, mint ahogy az olvasó tudatos esze is tisztában van azzal, hogy a Földön van. Olvasóm ne vonja kétségbe a tényt. Én se vontam kétségbe.

Hosszan kinyújtózkodva ott feküdtem valami sárgaszínű, mohaszerű növényágyon. Ameddig a szemem ellátott, körülöttem végtelen mérföldnyi távolságban mindenütt ez a növény sárgállott. Nekem úgy tetszett, mély köralakú medencében fekszem, amelynek legkülsőbb szélén alacsony dombok körvonalait fedeztem fel.

Dél volt. A nap forró sugarai kissé túlerősen égették meztelen bőrömet, bár hasonló körülmények között Arizona valamely pusztaságában ugyanígy jártam volna. Itt-ott kvarctermő sziklák nyúlványai voltak láthatók, amelyek csillogtak a nap fényétől. Kissé balra tőlem, talán mindössze száz yardnyira, feltűnt egy alacsony, körülbelül négylábnyi fallal körülvett építmény. Sehol víz vagy egyéb növényzet, mint az említett moha, nem volt látható s mert megszomjaztam, elhatároztam, hogy kissé szétnézek a vidéken.

Ahogy felugrottam, ért az első meglepetés a Marson. Az az erőkifejtés, amelyre a Földön szükségem van a felállásnál, a Mars légkörében három yard magasságba emelt fel. Szerencsére minden különösebb ütődés vagy zökkenés nélkül lassan talajt értem. Ettől fogva a tapasztalatok egész sora következett, amelyek akkor igen komikusoknak tetszettek. Beláttam, hogy újból meg kell tanulnom járni, mert az az izomerő, amely a Földön könnyedén és biztosan hordott, a Marson igen furcsa helyzetbe sodort.

Ahelyett, hogy méltóságteljesen kiegyenesedve előbbre jutottam volna, furcsa ugrásokat voltam kénytelen csinálni. Minden lépésemre néhány láb magasságba emelkedtem s minden második-harmadik ugrás után vagy előre vagy hátra estem. A földi nehézkedéshez szokott izmaim egyszerűen felmondták a szolgálatot, amikor a Marson a kisebb nehézkedéshez és alacsonyabb légnyomáshoz első ízben alkalmazkodni igyekeztem.

Elhatároztam azonban, hogy megnézem, mi az az alacsony építmény, amely nyilván az egyetlen látható jele volt annak, hogy itt laknak. Csakhamar rájöttem tehát arra, hogy itt nincs más lehetőség, mint a mozgás első alapelve: a négykézláb mászás. És egészen helyesen cselekedtem, mert néhány perc alatt odaértem az építményt körülvevő alacsony falhoz.

A hozzám legközelebb eső oldalon ajtónak vagy ablaknak nyoma se volt. De mert a fal csak négy láb magas volt, óvatosain talpra állva felnéztem a tetőre s ekkor olyan furcsa látvány tárult szemem elé, amilyet soha életemben sem láttam.

Az építmény teteje négy-öt hüvelyknyi vastagságú üvegből volt, amelyen keresztül néhány száz darab jókora nagyságú, egészen kerek és hófehér tojás volt látható. A tojások majdnem egyforma nagyságúak voltak s körülbelül két és fél láb átmérőjűek.

Vagy öt-hat tojásban már élet mutatkozott s azok a kis groteszk alakok, amelyek a napba pislogva kikandikáltak, bőséges okot szolgáltattak nekem ahhoz, hogy kétségbe vonjam ép eszemet. Egy-egy nagy fejnek látszottak, apró testtel, hosszú nyakkal és hat lábbal. Ahogy később megtudtam, tulajdonképpen két kezük és két lábuk volt, egy közbeeső pár olyan végtaggal, amelyet kéznek is, lábnak is használhattak. Szemeik a fej külső szélén, valamivel a homlok fölött ültek s annyira kiálltak, hogy előre és hátra, sőt egymástól függetlenül is mozgathatták. Ezáltal ezek a furcsa lények minden irányba, sőt egyszerre két különböző irányba is láthattak anélkül, hogy a fejüket meg kellene fordítaniuk.

Közvetlenül a szemeik fölött s egymáshoz közelebb voltak a füleik, apró csésze alakú csápok, amelyek ezeknél a kicsinyeknél még alig egy hüvelyknyire nőttek ki. Orruk csak arcuk közepén levő függőleges hasadéknak látszott a szájuk fölött s a két fül közti távolság közepén.

Teljesen meztelen, sárgászöld színű testük volt. Ez a szín, mint később megtudtam, a felnőtteknél olívzöldbe megy át és sötétebb a férfiaknál, minit a nőknél. A felnőtteknél továbbá a fej nem olyan idomtalanul aránytalan a test többi részéhez, mint a kicsinyeknél.

Szemük szivárványhártyája vérvörös, mint az albínóké, de a szemük bogara sötét. Maga a szemgolyó hófehér, éppúgy a fogaik is. Ez utóbbiak amúgy is ijesztő, félelmetes arcuknak igen vad külsőt kölcsönöznek, mert két szemfoguk agyarszerűen fölfelé görbül s éles hegyük egészen odáig ér, ahol a földi halandók szemei szoktak lenni. Fogaik fehérsége nem az elefántcsont, hanem a vakító hófehér porcellán ragyogó fehérsége. Olívaszínű bőrük sötét hátteréből kiálló agyaraik különösen félelmetes fegyvereknek látszanak.

Ezeket a részleteket legnagyobb részt később tudtam meg, most csak igen rövid ideig bámulhattam az általam felfedezett csodákat. Most csak annyit láttam, hogy a tojások kikelnek s ahogy ott álltam és lestem, hogy bújnak elő burkaikból ezek a csúnya kis szörnyetegek, észre se vettem, hogy hátulról vagy húsz felnőtt férfi Marslakó közeledik felém.

Amilyen zajtalanul jöttek a puha mohán, amely a Sarkok jégvidékeit és a csak elvétve művelt területek kivételével a Mars egész felületét borítja, - bizony könnyen elfoghattak volna. Csakhogy ezeknek sokkal sötétebb szándékaik voltak velem. Az élükön haladó harcos fegyverzetének zörgésére riadtam föl először.

Életem akkor annyira csak egy hajszálon függött, hogy ma sem tudom megérteni, hogyan menekülhettem meg oly könnyen ép bőrrel. Ha a csapat vezérének puskája véletlenül le nem oldódik nyergéről és oda nem ütődik nagy ércdárdájához, bizony utolsót sóhajtottam volna anélkül, hogy a halál közelségéről sejtelmem lett volna. De az a kis fegyvercsörgés arra bírt, hogy hirtelen megforduljak s íme, alig tíz lábnyira a mellem előtt egy hatalmas dárda érchegye csillogott felém. Negyven láb hosszú, ragyogó érccel kivert dárda volt, amelyet a vezér éppúgy, mint társai is valami furcsa szörnyeteg hátán ülve, oldalvást tartott.

Milyen ártatlan, jámbor képet vágtak most a gyűlöletnek, bosszúnak és halálnak ezek az egyébként oly borzalmas, rémes megtestesítői! Maga a vezető férfi - mert hiszen annak kell neveznem - teljes tizenöt láb magas volt és a Földön legalább is négyszáz fontot nyomnia. Úgy ült a szörnyeteg hátán, mint ahogy mi Szoktuk a lovat megülni. Alsóbb lábaival az állat hasát fogta, két jobb karjának kezeivel pedig óriási dárdáját szorította oda az állat oldalához. Oldalt kinyújtva tartotta két bal karját, hogy az egyensúlyt biztosítsa, mert az általa lovagolt szörnyetegen se gyeplő, se kantár nem volt, amibe bele lehetett volna fogódzni.

